**Spesialitetskomiteen i psykiatri**

21.05.10

**Retningslinjer for vurdering av antall års tellende tjeneste ved de enkelte utdanningsinstitusjoner.**

Utarbeidet av spesialitetskomiteen i psykiatri.

Revidert våren 2004 ifm. ”omredigerte” spesialistregler gjeldende fra 01.01.05. Nye krav til institusjoner godkjent for inntil 5 års tjeneste er innarbeidet. I disse er krav til akademi i spesialistutdanningen tatt inn.

Revidert mai 2010 på bakgrunn av de siste års Serus-rapporter.

Komiteen mener følgende godkjenningskrav best sikrer kvaliteten på utdanningen og hindrer sentralisering av de spesialister som utdannes:

Felles for alle godkjente utdanningsinstitusjoner:

- det skal være minst en overlege fast ansatt og arbeidende i full stilling ved store poster, poster med høy sirkulasjon og hver enkelt poliklinikk.

- det skal holdes regelmessige møter for kliniske veiledere minst 4 ganger årlig. (Alternative måter å organisere dette på må beskrives og godkjennes særskilt.)

- avdelingene skal ha regelmessige litteraturmøter der legene bør delta.

- avdelingen skal ha legespesifikk teoriundervisning minimum 90 minutter ukentlig, der alle leger i spesialistutdanning deltar fullt ut.

- alle leger i spesialistutdanning skal ha en time individuell klinisk veiledning pr. uke

- avdelingen skal ha utdanningsplan

- alle leger i spesialistutdanning skal ha individuelle utdanningsplaner.

Avdelingene godkjennes for tjenesteområdene

1. Akuttavdeling
2. Intermediæravdeling
3. Tjeneste ved langtidsavdeling
4. Allmennpsykiatrisk poliklinikk

og erfaringsområdene

1. langtidsoppfølging av kronisk syke utenfor institusjon
2. alderspsykiatri
3. konsultasjons-/liasontjeneste

Institusjoner tellende for 1 år må:

- tilby tjeneste som dekker minst 1 tjenesteområde eller erfaringsområde.

- ha minst 1 overlege som er spesialist i psykiatri fast tilsatt og arbeidende i full stilling ved institusjonen.

- overlegene må delta i møter for kliniske veiledere ved større institusjoner når institusjonen har bare 2 overleger tilsatt.

- leger i spesialistutdanning bør delta i teoriundervisning ved større utdanningsinstitusjon.

Krav til institusjoner med inntil 2 års tellende tjeneste:

- tilby variert tjeneste som minimum 2 tjenesteområder av hovedutdanningen.

- ha minst 2 overleger som er spesialist i psykiatri fast tilsatt og arbeidende i full stilling, og bred fagstab forøvrig.

- overlegene må delta i møter for kliniske veiledere ved større institusjoner når institusjonen har bare 2 overleger tilsatt.

- tilby psykoterapiveiledning ihht. spesialistreglene.

- ha teoriundervisning for leger som dekker minst halvparten av fagfeltet. Assistentlegene kan med fordel delta i teoriundervisning ved større utdanningsinstitusjon.

Krav til institusjoner med inntil 3 års tellende tjeneste:

- tilby variert klinisk tjeneste som dekker minimum 3 av de 4 obligatoriske tjenesteområder.

- ha fagmiljø med god tverrfaglig spesialisert bemanning.

- ha minst 6 overleger som er spesialister i psykiatri fast tilsatt og arbeidende i full stilling ved institusjonen.

- tilby psykoterapiveiledning i henhold til spesialistreglene.

- ha systematisk teoriundervisning for leger.

- ha bred kompetanse innen flere fagområder, f.eks psykodynamisk individuell psykoterapi, gruppeterapi, familieterapi, kognitiv terapi, rehabilitering ved kroniske psykoser, biologisk psykiatri, rettspsykiatri, forskning.

(Noe slik kompetanse kan leies inn utenfra.)

Krav til institusjoner med inntil 4 års tellende tjeneste:

- tilby alle typer tjeneste og erfaringsområder i henhold til gjeldende krav til spesialistutdanning i psykiatri, spesialistreglenes kap III.

- ha bred kompetanse i spesialiststaben med særlig kompetanse innen flere områder, f.eks. psykodynamisk individuell psykoterapi, gruppeterapi, familieterapi, kognitiv terapi, rehabilitering ved kroniske psykoser, biologisk psykiatri, rettspsykiatri, forskning.

- ha god spesialistdekning med overlege som er spesialist i psykiatri (minimum 10 overleger) fast tilsatt og arbeidende i full stilling ved store poster, poster med høy sirkulasjon og i poliklinikk.

- tilby full psykoterapiveiledning til alle utdanningskandidater i henhold til spesialistreglene.

- ha rotasjonsordning som sikrer leger mulighet for å gjennomføre utdanningen i løpet av 5 år.

- ha systematisk teoriundervisning for leger som dekker alle hovedområdene i faget.

- drive systematisk forskning, evalueringsarbeid og utviklingsarbeid under veiledning av kvalifisert forsker og gi utdanningskandidater anledning til å delta.

- gi overleger i kliniske stillinger anledning til å delta i forskning i arbeidstiden.

Krav til institusjoner med godkjent for inntil 5 års tellende tjeneste:

- tilby alle typer tjeneste og erfaringsområder i henhold til gjeldende krav til spesialistutdanning i psykiatri, spesialistreglenes kap III.

- ha bred kompetanse i spesialiststaben med særlig kompetanse innen flere områder, f.eks. psykodynamisk individuell psykoterapi, gruppeterapi, familieterapi, kognitiv terapi, rehabilitering ved kroniske psykoser, biologisk psykiatri, rettspsykiatri, forskning.

- ha god spesialistdekning med overlege som er spesialist i psykiatri fast tilsatt og arbeidende i full stilling ved store poster, poster med høy sirkulasjon og i poliklinikk.

- tilby full psykoterapiveiledning til alle utdanningskandidater i henhold til spesialistreglene.

- - ha rotasjonsordning som sikrer legene en mulighet for å gjennomføre spesialistutdanningen innen en 5 års-stilling.

- ha systematisk teoriundervisning for leger. Programmet skal dekke alle hovedområdene i faget.

- drive systematisk forskning, evalueringsarbeid og utviklingsarbeid.

- ha kvalifiserte forskere tilknyttet institusjonen.

- publisere artikler årlig i fagfellevurderte tidsskrifter nasjonalt og internasjonalt.

- gi undervisning i forskningsmetodikk, -etikk og vitenskapsteori.

- gi utdanningskandidater anledning til å delta under veiledning av kvalifisert forsker.

- gi overleger i kliniske stillinger anledning til å delta i forskning i arbeidstiden.